**FELHÍVÁS**

**KORONAVÍRUS-FERTŐZÉSSEL KAPCSOLATOS  INTÉZKEDÉSEKRŐL**

Tisztelt Lakosság!

Tájékoztatjuk Önöket, hogy az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében

**Magyarország egész területére a Kormány VESZÉLYHELYZETET hirdetett ki.**

A veszélyhelyzettel kapcsolatos rendkívüli intézkedésekről külön kormányrendeletek rendelkeznek, melyekről a lakosságot folyamatosan tájékoztatjuk.

**Magyarországon - a kormányzat tájékoztatása alapján - március 4-én jelent meg a koronavírus. Önkormányzatunk még nem tud helyi, vagy környékbeli koronavírus fertőzött betegről.**

Ennek ellenére nem szabad elfelednünk a tényt, hogy a járvány az idősekre jelenti a legnagyobb veszélyt! Ennek tudatában kérjük, fogadjanak meg néhány hasznos tanácsot.

* **Kerüljék azokat a helyeket, ahol sokan vannak, különösen a zárt tereket, a csoportos rendezvényeket, és lehetőség szerint a tömegközlekedést!**
* **Kerüljék az érintkezést lázas betegekkel, vagy olyan hozzátartozóval, aki köhög, tüsszög, lázas!**
* **Gyakran szellőztessenek, illetve gyakran és alaposan mossanak kezet, szappannal és vízzel!**
* **Kerüljék az érintkezés olyan megszokott formáit, mint a puszi, az ölelés, és a kézfogás!**
* **Fogyasszanak sok gyümölcsöt, zöldséget és vitamindús ételeket!**
* **Amennyiben tüneteik vannak (például láz, szárazköhögés, izomfájdalom), ne személyesen menjenek a háziorvoshoz, hanem telefonon hívják a háziorvosukat!**

Kulcsfontosságú, hogy az elkövetkezendő időben a családtagok is jobban figyeljenek az idős hozzátartozóikra!

Abban az esetben, ha valamely családtag (unoka, gyerek) a közelmúltban külföldi, fertőzött területen járt, vagy esetleg olyannal érintkezett, aki fertőzött, lehetőség szerint kerülje az érintkezést idősebb szüleivel, nagyszüleivel!

**A hozzátartozók március 13-ától egyszerűen kiválthatják a hozzátartozójuk gyógyszerét. A koronavírus-járvány miatt kihirdetett veszélyhelyzetre tekintettel péntektől felírási igazolás nélkül is kiváltható a hozzátartozó gyógyszere. Ez a papíralapú és az e-receptre is igaz. Az idősek és a krónikus betegek lehetőség szerint maradjanak otthon, ne menjenek a patikába, és kerüljenek minden olyan helyet, ahol sokan vannak, ha gyógyszert kell kiváltani, kérjék meg arra hozzátartozóikat!**

A Magyar Közlönyben megjelent rendeletmódosítás szerint a gyógyszer kiadható annak, aki megmondja a beteg TAJ-számát és saját személyazonosító adatait hitelt érdemlően igazolja. Tehát, március 13-ától bárki kiválthatja családtagja, hozzátartozója, ismerőse gyógyszereit.

Ez jelentős könnyítés az időseknek és mindazok számára, akik sem az orvoshoz, sem a patikába nem tudnak menni állapotuknál fogva, vagy azért, mert hatósági házi karantént rendelnek el náluk.

Kérjük kövessék a Nemzeti Népegészségügyi Központ honlapján ([www.nnk.gov.hu](http://www.nnk.gov.hu)), az Operatív Törzs honlapján ([www.koronavirus.gov.hu](http://www.koronavirus.gov.hu)), a települési honlapon (<https://www.hernadszentandras.hu/>) illetve a hirdetőtáblákon megjelenő tájékoztatókat, információkat ajánlásokat.

**Kérjük Önöket, hogy tartsák be a megelőzés érdekében közzétett ajánlásokat, fokozottan figyeljenek személyes és közvetlen környezetük higiéniájára**!

Hernádszentandrás, 2020. március 15.

Üveges Gábor

Hernádszentandrás polgármestere